Nõukogu direktiiv 2003/92/EÜ,

7. oktoober 2003,

millega muudetakse direktiivi 77/388/EMÜ seoses gaasi ja elektri tarnekohta käsitlevate eeskirjadega

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 93,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust [3]

ning arvestades järgmist:

(1) Gaasi- ja elektrisektori liberaliseerimine, mille eesmärgiks on siseturu väljakujundamine elektri ja maagaasi osas, on osutanud vajadusele läbi vaadata nimetatud kauba tarnekohta käsitlevad olemasolevad käibemaksueeskirjad, mis on sätestatud kuuendas nõukogu 17. mai 1977. aasta direktiivis 77/388/EMÜ (kumuleeruvate käibemaksudega seotud liikmesriikide õigusaktide ühtlustamise kohta – ühine käibemaksusüsteem: ühtne maksubaas), [4] et moderniseerida ja lihtsustada siseturu käibemaksusüsteemi toimimist komisjoni vastava strateegia kohaselt.

(2) Käibemaksustamisel käsitletakse elektrit ja gaasi kaubana ning seega tuleb direktiivi 77/388/EMÜ artikli 8 kohaselt määratleda nende tarnekoht piiriüleste tehingute puhul. Kuna elektri ja gaasi liikumist on füüsiliselt keeruline jälgida, on tarnekoha määramine kehtivate eeskirjade kohaselt eriti keeruline.

(3) Et saavutada tõeline käibemaksutakistusteta elektri ja gaasi siseturg, peaks maagaasi jaotusvõrgu kaudu tarnitava gaasi ja elektri tarnekohaks enne nende lõpptarbimist olema koht, kus on tarbija alaline tegevuskoht.

(4) Selleks et tagada maksustamine selles riigis, kus toimub tegelik tarbimine, tuleks elektri ja gaasi tarnimine lõppjärgus, s.o tarnimisel hulgimüüjatelt ja turustajatelt lõpptarbijale, maksustada kohas, kus tarbija kaupa kasutab ja tarbib. Selleks on tavaliselt tarbija arvesti asukoht.

(5) Elektrit ja gaasi tarnitakse jaotusvõrgu kaudu, millele võrguoperaator annab juurdepääsu. Topeltmaksustamise ja maksustamata jätmise vältimiseks tuleb ühtlustada edastamis- ja transporditeenuste tarnekohta käsitlevaid eeskirju. Jaotusvõrkudele juurdepääs ja nende kasutamine ning nende teenustega otseselt seotud muude teenuste pakkumine tuleks seetõttu lisada direktiivi 77/388/EMÜ artikli 9 lõike 2 punktis e sätestatud erijuhtumite loetellu.

(6) Maagaasi jaotusvõrgu kaudu toimuv gaasi import või elektri import tuleks topeltmaksustamise vältimiseks maksust vabastada.

(7) Need muudatused maagaasi jaotusvõrgu kaudu tarnitava gaasi tarnekohta või elektri tarnekohta käsitlevates eeskirjades tuleks ühendada kohustusliku tagasipööratud maksustamisega käibemaksukohustuslasena registreeritud tarbija puhul.

(8) Seetõttu tuleks direktiivi 77/388/EMÜ vastavalt muuta,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 77/388/EMÜ muudetakse järgmiselt.

1. Artikli 8 lõikele 1 lisatakse järgmised punktid:

"d) maagaasi jaotusvõrgu kaudu gaasi tarnimise puhul või elektri tarnimise puhul maksukohustuslikule vahendajale: maksukohustusliku vahendaja tegevuskoht või kauba tarnimise püsiasukoht või sellise tegevuskoha või püsiasukoha puudumisel koht, kus on tarnija alaline või tavaline asukoht.

Maksukohustuslik vahendaja on käesoleva sätte kohaldamisel maksukohustuslik isik, kelle põhitegevusala gaasi ja elektri hankimisel on selle kauba edasimüümine ja kelle omatarbimine selle kauba osas on tühine.

e) maagaasi jaotusvõrgu kaudu gaasi tarnimise puhul või elektri tarnimise puhul, kui sellist tarnimist ei reguleerita punktiga d: koht, kus tarbija kaupa kasutab ja tarbib. Kui see tarbija ei tarbi tegelikult kõike või osa sellest kaubast, loetakse tarbimata kaup kasutatuks ja tarbituks kohas, kus on tarbija tegevuskoht või püsiasukoht, mille jaoks kaup tarniti. Sellise tegevuskoha või püsiasukoha puudumisel loetakse kauba kasutamise ja tarbimise kohaks tarbija alaline või tavaline asukoht."

2. Artikli 9 lõike 2 punkti e kaheksanda taande järele lisatakse järgmine taane:

"— juurdepääsu pakkumine maagaasi ja elektri jaotussüsteemidele, selle kaudu toimuv transport ja edastamine ning muude otseselt seotud teenuste pakkumine."

3. Artikli 14 lõikele 1 lisatakse järgmine punkt:

"k) gaasi import maagaasi jaotussüsteemi kaudu või elektri import."

4. Artikli 21 lõike 1 punkt a artiklis 28 g esitatud versioonis asendatakse järgmisega:

"a) maksukohustuslane, kes teeb maksustatavaid kauba- või teenusetarneid, välja arvatud punktides b, c ja f nimetatud juhud. Kui maksustatavat kauba- või teenusetarnet teostab maksukohustuslane, kelle registrijärgne asukoht ei ole riigi territooriumil, võivad liikmesriigid enda kehtestatavatel tingimustel ette näha, et maksu tasumise eest vastutab isik, kellele kaupu või teenuseid tarnitakse;"

5. Artikli 21 lõikele 1 artiklis 28 g esitatud versioonis lisatakse järgmine punkt:

"f) isikud, kes on riigi territooriumil registreeritud käibemaksukohustuslasena ja kellele kaup tarnitakse artikli 8 lõike 1 punktis d või e esitatud tingimustel, juhul kui tarnijaks on maksukohustuslane, kelle registrijärgne asukoht on väljaspool kõnealust riiki."

6. Artikli 22 lõike 1 punktis c artiklis 28h esitatud versioonis asendatakse esimene taane järgmisega:

"— maksukohustuslase, välja arvatud artikli 28a lõikes 4 nimetatud maksukohustuslased, kes teevad riigi territooriumil mahaarvamisõigust andvaid kauba- või teenusetarneid, välja arvatud sellised kauba- või teenusetarned, mille puhul peab maksu artikli 21 lõike 1 punktide a, b, c või f kohaselt tasuma ainult kauba- või teenusesaaja. Liikmesriigid ei pea võimaldama identifitseerida teatavaid artikli 4 lõikes 3 nimetatud maksukohustuslasi,"

7. Artikli 28a lõike 5 punktile b lisatakse järgmine taane:

"— maagaasi jaotusvõrgu kaudu toimuv gaasi tarne või elektri tarne artikli 8 lõike 1 punktis d või e sätestatud tingimustel."

Artikkel 2

Liikmesriigid jõustavad käesoleva direktiivi järgimiseks vajalikud õigusnormid 1. jaanuariks 2005. Liikmesriigid teatavad nendest viivitamata komisjonile. Kui liikmesriigid need normid vastu võtavad, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 3

Käesolev direktiiv jõustub Euroopa Liidu Teatajas avaldamise päeval.

Artikkel 4

Käesolev direktiiv on adresseeritud liikmesriikidele.

Luxembourg, 7. oktoober 2003

Nõukogu nimel

eesistuja

G. Tremonti

[1] 5. detsembril 2002. aastal esitatud ettepanek (Euroopa Liidu Teatajas seni avaldamata).

[2] Arvamus on esitatud 13. mail 2003 (Euroopa Liidu Teatajas seni avaldamata).

[3] Arvamus on esitatud 26. märtsil 2003 (Euroopa Liidu Teatajas seni avaldamata).

[4] EÜT L 145, 13.6.1977, lk 1. Direktiivi on viimati muudetud direktiiviga 2002/93/EÜ (EÜT L 331, 7.12.2002, lk 27).

--------------------------------------------------